Diari Oficial de la Generalitat Valenciana


Sumari del DOGV 9769, del 18-01-2024 (2024/372)

RESOLUCIÓ de 12 de gener de 2024, del secretari autonòmic d'Hisenda i Finançament per a la delegació de competències en matèria concessió de fons de caixa fixa en els directors dels organismes autònoms del sector públic de la Generalitat.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9769

Data del DOGV
:   18-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/372


Data del document
:   12-01-2024

Organisme emissor
:   Conselleria d'Hisenda, Economia i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Hacienda, Economía y Administración Pública
    * Conselleria d'Hisenda, Economia i Administració Pública

RESOLUCIÓ de 12 de gener de 2024, del secretari autonòmic d'Hisenda i Finançament per a la delegació de competències en matèria concessió de fons de caixa fixa en els directors dels organismes autònoms del sector públic de la Generalitat.  
 [2024/372]  
El Decret 25/2017, de 24 de febrer, del Consell, pel qual es regulen els fons de caixa fixa, establix en l'article 2, respecte de la concessió dels fons de caixa fixa i límits que:  
«1. La quantia global d'estos fons de caixa fixa serà establida per la secretaria autonòmica competent en matèria de tresoreria, que no podrà excedir el 7 % del total dels crèdits inicials del capítol destinat a gastos corrents en béns i servicis dels pressupostos de gastos de cada conselleria o organisme autònom, sense perjuí del límit a què es referix l'apartat 3 de l'article 1 d'este decret, per a gastos corresponents al capítol VI del pressupost de gastos.  
2. Correspondrà a les sotssecretaries de cada conselleria, proposar a la secretaria autonòmica competent en matèria de tresoreria la quantia global i la distribució per caixes pagadores de les bestretes de caixa fixa regulades per este decret, així com les modificacions que puguen produir-se en els imports, sempre dins del límit total establit per la secretaria autonòmica competent en matèria de tresoreria. En esta proposta s'haurà d'especificar:  
a) L'import global del fons sol·licitat per conselleria o organisme autònom.  
b) La distribució dels fons per caixes pagadores.  
c) El nombre de caixes pagadores dins de cada conselleria o organisme autònom.  
d) L'existència, si és el cas, de subcaixes.  
3. Les propostes raonades a les quals fa referència este article es remetran a la secretaria autonòmica competent en matèria de tresoreria, que les aprovarà mitjançant una resolució en el cas que ho estime així.»  
D'acord amb això, és competència de la secretaria autonòmica competent en matèria de tresoreria establir mitjançant resolució la quantia global i la distribució per caixes pagadores de les bestretes de caixa fixa, també l'àmbit dels organismes autònoms.  
Per tant, a fi d'aconseguir una major economia, agilitat i eficàcia administrativa en la tramitació d'este procediment a conseqüència de l'entrada en vigor del sistema en data 1 de gener de 2024 s'ha posat en marxa el Nou Sistema d'Informació Economicofinancera de la Generalitat (NEFIS), resulta necessari elaborar una disposició de delegació de competències que permeta als òrgans responsables dels organismes autònoms del sector públic de la Generalitat aprovar dins del seu àmbit d'actuació la quantia global i la distribució per caixes pagadores de les bestretes de caixa fixa.  
Per això, de conformitat amb el que establixen els articles 9 i 10 de la Llei 40/2015, d'1 d'octubre, de règim jurídic del sector públic, i article 7. 1 del Decret 133/2023, de 10 d'agost, del Consell, d'aprovació del Reglament orgànic i funcional de la Conselleria d'Hisenda, Economia i Administració Pública, segons redacció donada pel Decret 169 /2023, de 3 d'octubre del Consell, resolc:  
  
Primer. Delegació en l'òrgan directiu dels organismes autònoms  
  
Es delega en les persones titulars de les direccions generals dels organismes autònoms l'aprovació mitjançant una resolució de la quantia global i la distribució per caixes pagadores de les bestretes de caixa fixa regulades pel Decret 25/2017, de 24 de febrer, del Consell, pel qual es regulen els fons de caixa fixa, així com les modificacions que puguen produir-se en els imports, que no podrà excedir el 7 % del total dels crèdits inicials del capítol destinat a gastos corrents en béns i servicis dels pressupostos de gastos de cada conselleria o organisme autònom, sense perjuí del límit a què es referix l'apartat 3 de l'article 1 d'este decret, per a gastos corresponents al capítol VI del pressupost de gastos.  
  
  
Segona. Constància expressa de la delegació  
1. Les resolucions que es dicten en virtut de la delegació conferida per esta resolució s'entenen dictades per l'òrgan delegant.  
2. En totes les resolucions que s'adopten en virtut de delegació, es farà constar expressament el que establixen l'article 63 de la Llei 5/1983, de 30 de desembre, del Consell, i l'article 9 de la Llei 40/2015, d'1 d'octubre, de règim jurídic del sector públic.  
  
Tercera. De l'avocació i de la revocació  
1. Les delegacions de competències que es disposen en la present resolució s'entenen sense perjuí que en qualsevol moment el titular de la secretària amb competències en matèria de tresoreria puga reclamar la competència delegada amb els requisits que establix l'article 10 de la Llei 40/2015, d'1 d'octubre, de règim jurídic del sector públic.  
  
2. La present delegació de competències podrà ser revocada en qualsevol moment de conformitat amb el que establixen l'article 63.5 de la Llei 5/1983, de 30 de desembre, del Consell, i l'article 9 de l'esmentada Llei 40/2015, d'1 d'octubre.  
  
Quarta. Entrada en vigor  
La present Resolució entrarà en vigor l'endemà de la publicació en el Diari Oficial de la Generalitat Valenciana.  
  
València, 12 de gener de 2024.- El secretari autonòmic d'Hisenda i Finançament: Eusebio Monzó Martínez.